ยืนยันผู้ให้บริการแพลตฟอร์มออนไลน์ ยังไม่ปรับขึ้นค่าบริการขนส่ง
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ สั่งการให้ตรวจสอบ ตามที่มีข่าวว่าแพลตฟอร์มการซื้อขายสินค้าออนไลน์มีการปรับขึ้นราคาค่าขนส่ง โดยกรมการค้าภายในได้จัดประชุมร่วมกับผู้ให้บริการแพลตฟอร์มการซื้อขายสินค้าออนไลน์และแพลตฟอร์มสั่งอาหารออนไลน์ อาทิ Shopee, Lazada, Grab Food, Lineman, Foodpanda, Robinhood,และ AirAsia Food พบว่าผู้ประกอบการทุกรายไม่ได้มีการปรับขึ้นค่าบริการขนส่งและไม่มีแผนปรับขึ้นค่าบริการดังกล่าว อย่างไรก็ตาม ได้เน้นย้ำไม่ให้ผู้ประกอบการปรับขึ้นค่าบริการในช่วงเวลานี้ เพื่อไม่ให้กระทบต่อค่าครองชีพของประชน เนื่องจากการให้บริการผ่านแพลตฟอร์มออนไลน์ มีส่วนในวิถีชีวิตของประชาชนมากขึ้น โดยเฉพาะในช่วงการแพร่ระบาดของโรคโควิด-19 พร้อมกำชับให้มีการแสดงราคาสินค้าและบริการให้ชัดเจน หากประชาชนพบการกระทำความผิด หรือไม่ได้รับความเป็นธรรมด้านราคาและปริมาณสินค้า สามารถแจ้งได้ที่ สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ